

Αρκαλοχώρι, 20/ 08 /2024

Προς: ΜΜΕ

**ΔΕΛΤΙΟ ΤΥΠΟΥ**

**Λύσεις σε δύο προβλήματα της διαδικασίας αδειοδότησης για επισκευή και ανακατασκευή των σεισμόπληκτων κτιρίων**

Στην επίλυση δύο εκ των πολλών προβλημάτων που αντιμετωπίζουν οι σεισμόπληκτοι της 24ης Ιουλίου και 27ης Σεπτεμβρίου 2021 του Δήμου Μινώα Πεδιάδας, σε ό, τι αφορά τη διαδικασία αδειοδότησης για επισκευή και ανακατασκευή των σπιτιών τους, προχώρησε το Υπουργείο Κλιματικής Κρίσης και Πολιτικής Προστασίας.

Συγκεκριμένα, με το ΦΕΚ Τεύχος Β’ 4687/09.08.2024, ύστερα από πρόταση του Δήμου Μινώα Πεδιάδας, του ΤΕΕ και του Συλλόγου Σεισμοπλήκτων "Η ΕΛΠΊΔΑ", στους σεισμόπληκτους δίδεται:

**1.Η δυνατότητα για κατασκευή κατοικιών πέραν των κλασσικών του σκυροδέματος, με δύο ακόμη τύπους κατασκευών (σύμμεικτα, προκάτ κτλ.)**

Ειδικότερα, σε ό,τι αφορά τις κατοικίες προβλέπεται:

i. **το ποσό των € 1000 ανά τ.μ. με ανώτατο όριο εμβαδού κλειστών χώρων του κτιρίου τα 150 τ.μ.,** οι οποίες ανακατασκευάζονται με φέροντα οργανισμό από οπλισμένο σκυρόδεμα και περιμετρική τοιχοποιία πλήρωσης από οπτοπλινθοδομή ή με φέροντα οργανισμό τοιχοποιίας από οπτοπλινθοδομή ή λιθοδομή (συμβατική κατασκευή),

ii. **το ποσό των € 800 ανά τ.μ. με ανώτατο όριο εμβαδού κλειστών χώρων του κτιρίου τα 150 τ.μ.,** οι οποίες ανακατασκευάζονται εδραζόμενες σε θεμελίωση από οπλισμένο σκυρόδεμα, σταθερά συνδεδεμένη με αυτές, και α) με φέροντα στοιχεία μεταλλικά και από οπλισμένο σκυρόδεμα και περιμετρική τοιχοποιία πλήρωσης από οπτοπλινθοδομή ή β) προκατασκευασμένες με φέροντα οργανισμό εξ’ ολοκλήρου από οπλισμένο σκυρόδεμα,

iii. **το ποσό των € 600 ανά τ.μ. με ανώτατο όριο εμβαδού κλειστών χώρων του κτιρίου τα 150 τ.μ.,** οι οποίες ανακατασκευάζονται εδραζόμενες σε θεμελίωση από οπλισμένο σκυρόδεμα, σταθερά συνδεδεμένη με αυτές, με φέροντα οργανισμό και στοιχεία πλήρωσης μειωμένου μόνιμου φορτίου ιδίου βάρους σε σχέση με τις συμβατικές κατασκευές.

Στις προαναφερόμενες περιπτώσεις, στο ανώτατο όριο εμβαδού κλειστών χώρων προσμετρώνται:

- βοηθητικοί χώροι κατοικίας (οικιακές αποθήκες) που βρίσκονται εντός του κτιρίου,

- βοηθητικοί χώροι κατοικίας (χώροι υγιεινής και μαγειρεία) που βρίσκονται εντός του κτιρίου ή και εκτός, αλλά εντός του οικοπέδου,

- κοινόχρηστοι χώροι που αναλογούν βάσει του ποσοστού της ιδιοκτησίας επί του οικοπέδου.

Επισημαίνεται ότι, στην περίπτωση που ο δικαιούχος Σ.Σ. προβεί στην κατασκευή κατοικίας σύμφωνα με τα προαναφερόμενα στα (iiβ) και (iii) της υποπαρ. (α), προκειμένου να λάβει το σύνολο της εγκεκριμένης Σ.Σ. οφείλει να προσκομίσει στην αρμόδια Υπηρεσία με την αίτησή του για χορήγηση της Γ’ δόσης Σ.Σ. Ανακατασκευής, φορολογικά παραστατικά δαπανών [Αποδείξεις Παροχής Υπηρεσιών (ΑΠΥ) και τιμολόγια], με καταγεγραμμένο το ονοματεπώνυμό του και τον ΑΦΜ του, από τα οποία θα προκύπτει ότι το πραγματικό κόστος κατασκευής του νέου κτιρίου καλύπτει την εγκεκριμένη Σ.Σ.

**2 Η δυνατότητα για έκδοση άδειας επισκευής κτιρίου στις περιπτώσεις πολλών ιδιοκτησιών. Ειδικότερα:**

«Σε περίπτωση που το πληγέν κτίριο παρουσιάζει βλάβες μόνο σε μη φέροντα στοιχεία, δύναται να εκδοθεί ενιαία άδεια επισκευής για το σύνολο του κτιρίου ή μεμονωμένα για μία ή και για περισσότερες λειτουργικά ανεξάρτητες ιδιοκτησίες (είτε αυτές αποτελούν διηρημένες ιδιοκτησίες, είτε όχι).».